CELEX: 32017R0067
Language: bg
Date: 2016-11-04 00:00:00
Title: Делегиран регламент (ЕС) 2017/67 на Комисията от 4 ноември 2016 година за изменение на приложение II към Регламент (ЕС) № 652/2014 на Европейския парламент и на Съвета за установяване на разпоредби за управлението на разходите, свързани с хранителната верига, здравеопазването на животните и хуманното отношение към тях, здравето на растенията и растителния репродуктивен материал чрез допълване на списъка на болестите по животните и зоонозите в посоченото приложение

13.1.2017   
            
            
               BG
            
            
               Официален вестник на Европейския съюз
            
            
               L 9/2
            
         ДЕЛЕГИРАН РЕГЛАМЕНТ (ЕС) 2017/67 НА КОМИСИЯТА
   от 4 ноември 2016 година
   за изменение на приложение II към Регламент (ЕС) № 652/2014 на Европейския парламент и на Съвета за установяване на разпоредби за управлението на разходите, свързани с хранителната верига, здравеопазването на животните и хуманното отношение към тях, здравето на растенията и растителния репродуктивен материал чрез допълване на списъка на болестите по животните и зоонозите в посоченото приложение
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 652/2014 на Европейския парламент и на Съвета от 15 май 2014 г. за установяване на разпоредби за управлението на разходите, свързани с хранителната верига, здравеопазването на животните и хуманното отношение към тях, здравето на растенията и растителния репродуктивен материал, за изменение на директиви 98/56/ЕО, 2000/29/ЕО и 2008/90/ЕО на Съвета, на регламенти (ЕО) № 178/2002, (ЕО) № 882/2004 и (ЕО) № 396/2005 на Европейския парламент и на Съвета, на Директива 2009/128/ЕО на Европейския парламент и на Съвета и на Регламент (ЕО) № 1107/2009 на Европейския парламент и на Съвета и за отмяна на решения 66/399/ЕИО, 76/894/ЕИО и 2009/470/ЕО на Съвета (1), и по-специално член 10, параграф 2 от него,
   като има предвид, че:
   
               (1)
            
            
               Специфичните условия, които трябва да бъдат отчетени съгласно член 10, параграф 2, букви а) и в) от Регламент (ЕС) № 652/2014, са изпълнени по отношение на чумата по дребните преживни животни, включена в списъците на Световната организация по здравеопазване на животните (OIE) като peste des petits ruminants, по отношение на шарката по овцете, шарката по козите и заразния нодуларен дерматит — болести, които са включени само в приложение I към посочения регламент с болестите, които отговарят на условията за получаване на финансиране съгласно член 6 от посочения регламент във връзка с прилагането на спешни мерки.
            
         
               (2)
            
            
               Чумата по дребните преживни животни е силно заразно вирусно заболяване по овцете и козите, което е ендемично за Източна Африка, Арабския полуостров, държавите от Близкия изток и Индия. Тя е широко разпространена в Африка и Азия, а в Турция и Северна Африка за случаи на заболяване на животни се съобщава още от 2014 г.
            
         
               (3)
            
            
               Чумата по дребните преживни животни се предава чрез пряк контакт и в свободните от нея зони се пренася главно чрез транспорт на заболели животни. Въпреки че се счита, че козите са по-възприемчиви към нея от овцете, при тях тя може да протече скрито.
            
         
               (4)
            
            
               Шарката по овцете и шарката по козите са тежки и силно заразни заболявания по овцете и козите, причинени от карпипоксвируси, които имат особено тежко отражение върху рентабилността на овцевъдството и козевъдството и затрудняват търговията в Съюза и износа за трети държави.
            
         
               (5)
            
            
               Шарката по овцете и шарката по козите са ендемични заболявания в държавите от Северна Африка, Близкия изток и Азия и редовно навлизат в Гърция и България от съседна на тях трета държава.
            
         
               (6)
            
            
               Заразният нодуларен дерматит е силно заразно вирусно заболяване по говедата, което може да бъде предадено от вектори насекоми и може да има тежко отражение върху рентабилността на говедовъдството, като по този начин може да затрудни търговията в Съюза и износа за трети държави Заболяването е ендемично за повечето държави в Африка, а през 2012 и 2013 г. се разпространи в Близкия изток и Турция. От август 2015 г. в Гърция са регистрирани няколко огнища на болестта, а през март 2016 г. тя се разпространи в България и впоследствие — в няколко западнобалкански държави.
            
         
               (7)
            
            
               Епидемиологичната обстановка по отношение на шарката по овцете, шарката по козите и заразния нодуларен дерматит се развива бързо и те се разпространяват и на територията на Съюза със сериозни неблагоприятни последици за животновъдството и търговията.
            
         
               (8)
            
            
               Освен това по искане на Комисията Европейският орган за безопасност на храните (ЕОБХ) излезе с научни становища във връзка с мерките за надзор, които Съюзът да предприеме за ранното откриване на чумата по дребните преживни животни (2), шарката по овцете, шарката по козите (3) и заразния нодуларен дерматит (4), така че да не се допусне разпространяването на заболяванията и те да бъдат ликвидирани в кратък срок.
            
         
               (9)
            
            
               Поради това и с цел да бъдат изпълнени подходящи годишни или многогодишни програми за надзор за ранното откриване на горепосочените болести е необходимо чумата по дребните преживни животни, шарката по овцете, шарката по козите и заразният нодуларен дерматит да бъдат добавени в списъка на болестите по животните и зоонозите в приложение II към Регламент (ЕС) № 652/2014. С член 10, параграф 2 от Регламент (ЕС) № 652/2014 на Комисията се предоставя правомощието да приема делегирани актове с цел да допълни списъка на болестите по животните и зоонозите в приложение II към посочения регламент. Комисията може да допълни списъка в приложение II към Регламент (ЕС) № 652/2014 единствено като измени посоченото приложение.
            
         
               (10)
            
            
               Поради това приложение II към Регламент (ЕС) № 652/2014 следва да бъде съответно изменено,
            
         ПРИЕ НАСТОЯЩИЯ РЕГЛАМЕНТ:
   Член 1
   В приложение II към Регламент (ЕС) № 652/2014 се добавят следните болести по животните: „чума по дребните преживни животни, шарка по овцете, шарка по козите и заразен нодуларен дерматит“.
   Член 2
   Настоящият регламент влиза в сила в деня след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 4 ноември 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 189, 27.6.2014 г., стр. 1.
   
      (2)  Експертна група ЗЖХО на ЕОБХ (Експертна група на ЕОБХ по здравето на животните и хуманното отношение към тях), 2015. Научно становище относно чумата по дребните преживни животни. EFSA Journal 2015;13 (1):3985.
   
      (3)  Експертна група ЗЖХО на ЕОБХ (Експертна група на ЕОБХ по здравето на животните и хуманното отношение към тях), 2014. Научно становище относно шарката по овцете и шарката по козите. EFSA Journal 2014;12(11):3885.
   
      (4)  Експертна група ЗЖХО на ЕОБХ (Експертна група на ЕОБХ по здравето на животните и хуманното отношение към тях), 2016. Спешни насоки относно заразния нодуларен дерматит. EFSA Journal 2016;14(8):4573.